จังหวัดศรีสะเกษ เตรียมเสนอแผนขอรับงบประมาณพัฒนาเส้นทางโลจิสติกส์ 2 เส้นทางและแผนบริหารจัดการน้ำครบวงจร
จังหวัดศรีสะเกษ เตรียมเสนอแผนขอรับงบประมาณพัฒนาเส้นทางโลจิสติกส์ 2 เส้นทางรองรับการค้าการท่องเที่ยวชายแดนอาเซียนและแผนบริหารจัดการน้ำครบวงจร โดยขอรับงบประมาณกว่า 3,000 ล้านบาท  

เพื่อให้การทำร่างข้อเสนอการพัฒนาเศรษฐกิจและสังคม รองรับยุทธศาสตร์การพัฒนาจังหวัดสู่เมืองน่าอยู่ ประตูการค้า การท่องเที่ยว อารยธรรมขอมโบราณ พร้อมสินค้าเกษตรมาตรฐานและปลอดภัยสู่ครัวโลก จังหวัดศรีสะเกษจึงได้หารือกับภาคเอกชนที่เกี่ยวข้องร่วมจัดทำแผนของบประมาณพัฒนาจังหวัดให้เป็นไปในทิศทางเดียวกันและเกิดประโยชน์สูงสุดต่อประชาชน เพื่อนำเสนอต่อพลเอก ประยุทธ์ จันทร์โอชา นายกรัฐมนตรี และคณะรัฐมนตรี ซึ่งกำหนดลงพื้นที่ประชุมคณะรัฐมนตรีอย่างเป็นทางการนอกสถานที่ ครั้งที่ 5/2561 ณ จังหวัดอุบลราชธานี และจังหวัดอำนาจเจริญ ระหว่างวันที่ 23-24 กรกฎาคม 2561 													นายธวัช  สุระบาล  ผู้ว่าราชการจังหวัดศรีสะเกษ  กล่าวว่า จังหวัดศรีสะเกษเตรียมเสนอ รับงบประมาณ 3 โครงการ ส่วนใหญ่จะเน้นด้านขนส่งโลจิสติกส์ 2 เส้นทาง 2 โครงการ รองรับการคมนาคมสัญจรที่คล่องตัวและรองรับการค้าการท่องเที่ยวสู่ประชาคมอาเซียน โดยจะขอขยายช่องทางการจราจรเส้นทางหมายเลข 220 และเส้นทาง 221  เชื่อมโยงสู่เส้นทางสายหลัก
สำหรับภาคการเกษตร จังหวัดศรีสะเกษได้เตรียมแผนบริหารจัดการน้ำครบวงจร ทั้งการแก้ไขปัญหาน้ำท่วมในเขตเทศบาลเมืองศรีสะเกษและ การแก้ไขปัญหาภัยแล้งตำบลโพนยางโมเดล รองรับเกษตรแปลงใหญ่อำเภอวังหิน โดยเตรียมเสนอของบประมาณจัดการด้านน้ำ 427 ล้านบาท 
แผนโครงการทั้งหมด 3 โครงการของจังหวัดศรีสะเกษ มุ่งรองรับการคมนาคมสัญจรและรองรับการค้าการท่องเที่ยวทั้งในพื้นที่และเชื่อมต่อจังหวัดใกล้เคียงตลอดจนประชาคมอาเซียน ขณะที่แผนบริหารจัดการน้ำมุ่งแก้ปัญหาน้ำท่วมและรองรับเกษตรแปลงใหญ่เพื่อกระจายรายได้อย่างทั่วถึง โดยทั้งหมดใช้งบประมาณ 3,352 ล้านบาท	

 
มลฤดี ลูกอินทร์ ทีมข่าว สวท.ศรีสะเกษ รายงาน